Dawie is waaksaam – Appeltjie
Dawie is waaksaam
Posted byappeltjie 26th Jun 2021 9th Aug 2021 Posted inDawie stories
Dawie gaan slaap saam met Mensmamma en Menspappa. Op hulle bed, tussen hulle of langs iemand. Dan steek hy sy neusie onder 'n laken in en skuif onder die komberse in. Soms lê hy op die vloer op sy kombersie. Maar hy word elke nou en dan wakker. Dan stap hy gou deur die huis. Hy steek sy skerp bekkie tussen die gordyne in, staan met sy voorpootjies op die lae vensterbanke en kyk uit. 'n Vinnige draai op die patio net om gou been te lig. Nee wat, alles lyk rustig.
Dis amper middernag. Mensmamma en Menspappa slaap reeds vir amper 2 ure. Die volgende oomblik hoor hy Doef! Onmiddellik begin hy hard en waarskuwend blaf. Mensmamma en Menspappa spring op. Menspappa storm die gang af agter Dawie aan. Mensmamma loer deur die kamervenster. Daar sien sy 'n skaduwee in die hoekie van die tuin by die veiligheidsdraad. Dawie-hulle kan dit nie sien nie, hulle is voordeur toe. Mensmamma sien hoe die skaduwee oor die lemmetjiesdraad glip en in die straat af verdwyn. Menspappa kom en hulle gaan met 'n flits om die hoekie te ondersoek. Ja waarlik, die skelms het hier oorgeklim. Hulle moes seergekry het met die uitglipslag. Dawie grom toe hy die vreemde geur gewaar.
Mensmamma en Menspappa ondersoek die omgewing. Al wat hulle sien wat kortkom, is 3 plastiekkinderstoeltjies.
Menspappa buk af en vryf Dawie se koppie. Hy prys hom. "Mooi so, Dawie! Jy was so dapper en waaksaam. As dit nie vir jou was nie, dan het die skelms verseker al die patiostoelkussings ook weggedra. Jy is net die beste!"
Dawie se hartjie klop trots. Sy stertjie swaai van liefde. Hy blaf en woooooeeee en brom van opgewondenheid. Sy mense en hulle huis is veilig. Hy het sy roeping vervul.